മഹാഭാരതം മൂലം/വിരാടപർവം/അധ്യായം6
1 [വൈ]
     തതോ വിരാടം പ്രഥമം യുധിഷ്ഠിരോ; രാജാ സഭായാം ഉപവിഷ്ടും ആവ്രജത്
     വൈഡൂര്യ രൂപാൻ പ്രതിമുച്യ കാഞ്ചനാൻ; അക്ഷാൻ സ കക്ഷേ പരിഗൃഹ്യ വാസസാ
 2 നരാധിപോ രാഷ്ട്രപതിം യശസ്വിനം; മഹായശാഃ കൗരവ വംശവർധനഃ
     മഹാനുഭാവോ നരരാജ സത്കൃതോ; ദുരാസദസ് തീക്ഷ്ണവിഷോ യഥോരഗഃ
 3 ബാലേന രൂപേണ നരർഷഭോ മഹാൻ; അഥാർചി രൂപേണ യഥാമരസ് തഥാ
     മഹാഭ്രജാലൈർ ഇവ സംവൃതോ രവിർ; യഥാനലോ ഭസ്മ വൃതശ് ച വീര്യവാൻ
 4 തം ആപതന്തം പ്രസമീക്ഷ്യ പാണ്ഡവം; വിരാട രാഡ് ഇന്ദും ഇവാഭ്രസംവൃതം
     മന്ത്രിദ്വിജാൻ സൂത മുഖാൻ വിശസ് തഥാ; യേ ചാപി കേ ചിത് പരിഷത് സമാസതേ
     പപ്രച്ഛ കോ ഽയം പ്രഥമം സമേയിവാൻ; അനേന യോ ഽയം പ്രസമീക്ഷതേ സഭാം
 5 ന തു ദ്വിജോ ഽയം ഭവിതാ നരോത്തമഃ; പതിഃ പൃഥിവ്യാ ഇതി മേ മനോഗതം
     ന ചാസ്യ ദാസോ ന രഥോ ന കുണ്ഡലേ; സമീപതോ ഭ്രാജതി ചായം ഇന്ദ്രവത്
 6 ശരീരലിംഗൈർ ഉപസൂചിതോ ഹ്യ് അയം; മൂർധാഭിഷിക്തോ ഽയം ഇതീവ മാനസം
     സമീപം ആയാതി ച മേ ഗതവ്യഥോ; യഥാ ഗജസ് താമരസീം മദോത്കടഃ
 7 വിതർകയന്തം തു നരർഷഭസ് തദാ; യിധിഷ്ഠിരോ ഽഭ്യേത്യ വിരാടം അബ്രവീത്
     സമ്രാഡ് വിജാനാത്വ് ഇഹ ജീവിതാർഥിനം; വിനഷ്ട സർവസ്വം ഉപാഗതം ദ്വിജം
 8 ഇഹാഹം ഇച്ഛാമി തവാനഘാന്തികേ; വസ്തും യഥാ കാമചരസ് തഥാ വിഭോ
     തം അബ്രവീത് സ്വാഗതം ഇത്യ് അനന്തരം; രാജാ പ്രഹൃഷ്ടഃ പ്രതിസംഗൃഹാണ ച
 9 കാമേന താതാഭിവദാമ്യ് അഹം ത്വാം; കസ്യാസി രാജ്ഞോ വിഷയാദ് ഇഹാഗതഃ
     ഗോത്രം ച നാമാപി ച ശംസ തത്ത്വതഃ; കിം ചാപി ശിൽപം തവ വിദ്യതേ കൃതം
 10 യുധിഷ്ഠിരസ്യാസം അഹം പുരാ സഖാ; വൈയാഘ്രപദ്യഃ പുനർ അസ്മി ബ്രാഹ്മണഃ
    അക്ഷാൻ പ്രവപ്തും കുശലോ ഽസ്മി ദേവിതാ; കങ്കേതി നാമ്നാസ്മി വിരാട വിശ്രുതഃ
11 ദദാമി തേ ഹന്ത വരം യം ഇച്ഛസി; പ്രശാധി മത്സ്യാൻ വശഗോ ഹ്യ് അഹം തവ
    പ്രിയാ ഹി ധൂർതാ മമ ദേവിനഃ സദാ; ഭവാംശ് ച ദേവോപമ രാജ്യം അർഹതി
12 ആപ്തോ വിവാദഃ പരമോ വിശാം പതേ; ന വിദ്യതേ കിം ചന മത്സ്യഹീനതഃ
    ന മേ ജിതഃ കശ് ചന ധാരയേദ് ധനം; വരോ മമൈഷോ ഽസ്തു തവ പ്രസാദതഃ
13 ഹന്യാം അവധ്യം യദി തേ ഽപ്രിയം ചരേത്; പ്രവ്രാജയേയം വിഷയാദ് ദ്വിജാംസ് തഥാ
    ശൃണ്വന്തു മേ ജാനപദാഃ സമാഗതാഃ; കങ്കോ യഥാഹം വിഷയേ പ്രഭുസ് തഥാ
14 സമാനയാനോ ഭവിതാസി മേ സഖാ; പ്രഭൂതവസ്ത്രോ ബഹു പാനഭോജനഃ
    പശ്യേസ് ത്വം അന്തശ് ച ബഹിശ് ച സർവദാ; കൃതം ച തേ ദ്വാരം അപാവൃതം മയാ
15 യേ ത്വാനുവാദേയുർ അവൃത്തി കർശിതാ; ബ്രൂയാശ് ച തേഷാം വചനേന മേ സദാ
    ദാസ്യാമി സർവം തദ് അഹം ന സംശയോ; ന തേ ഭയം വിദ്യതി സംനിധൗ മമ
16 ഏവം സ ലബ്ധ്വാ തു വരം സമാഗമം; വിരാട രാജേന നരർഷഭസ് തദാ
    ഉവാസ വീരഃ പരമാർചിതഃ സുഖീ; ന ചാപി കശ് ചിച് ചരിതം ബുബോധ തത്